b'\n_START_ARTICLE_\nMartin Brodeur\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nBrodeur seurasi is\xc3\xa4ns\xc3\xa4 Denisin menestyst\xc3\xa4 t\xc3\xa4m\xc3\xa4n pelatessa Kanadan maajoukkueessa sen voittaessa pronssia vuoden 1956 olympialaisissa. Peliuransa j\xc3\xa4lkeen h\xc3\xa4nen is\xc3\xa4ns\xc3\xa4 teki pitk\xc3\xa4n uran Montreal Canadiensin valokuvaajana. H\xc3\xa4n kuvasi Canadiensin otteluissa ja tapahtumissa yli kahdenkymmenen vuoden ajan. Brodeurin tullessa vanhemmaksi, Patrick Roysta tuli h\xc3\xa4nen idolinsa._NEWLINE_Brodeur aloitti pelaamaan j\xc3\xa4\xc3\xa4kiekkoa hy\xc3\xb6kk\xc3\xa4\xc3\xa4j\xc3\xa4n\xc3\xa4. H\xc3\xa4nen maalivahtiuransa alkoi valmentajan kysytty\xc3\xa4, haluaisiko h\xc3\xa4n olla nuorten turnauksessa varamaalivahtina. Brodeur kertoi:_NEWLINE__NEWLINE_\xc2\xbbSeuraavalla kaudella valmentajani kysyi, haluanko pelata maalivahtina vai hy\xc3\xb6kk\xc3\xa4\xc3\xa4j\xc3\xa4n\xc3\xa4. Se oli el\xc3\xa4m\xc3\xa4ni suurin p\xc3\xa4\xc3\xa4t\xc3\xb6s ja tein sen 7-vuotiaana. En tied\xc3\xa4 miksi p\xc3\xa4\xc3\xa4tin niin, mutta ajattelin, ett\xc3\xa4 olisi kivaa pelata maalilla.\xc2\xbb _NEWLINE_Fanit ja kykyjenetsij\xc3\xa4t huomasivat pian Brodeurin taidot maalilla. Vuonna 1990 h\xc3\xa4n teki debyyttins\xc3\xa4 Quebec Major Junior Hockey Leaguessa, jossa pelasi Saint-Hyacinthe Laserissa. H\xc3\xa4net valittiin QMJHL:n tulokkaiden t\xc3\xa4hdist\xc3\xb6\xc3\xb6n ja koko liigan toiseen t\xc3\xa4hdist\xc3\xb6\xc3\xb6n vuonna 1992._NEWLINE_Brodeur varattiin New Jersey Devilsiin ensimm\xc3\xa4isen kierroksen 20. pelaajana vuoden 1990 NHL:n varaustilaisuudessa.\n_START_SECTION_\n1991\xe2\x80\x931995\n_START_PARAGRAPH_\nTulokaskaudestaan 1991\xe2\x80\x931992 Brodeur vietti suurimman osan kaudesta QMJHL:ss\xc3\xa4 Saint-Hyacinthe Laserissa, mutta h\xc3\xa4net kutsuttiin NHL:\xc3\xa4\xc3\xa4n pelaamaan nelj\xc3\xa4n ottelun ajaksi, kun New Jerseyn molemmat maalivahdit Chris Terreri ja Craig Billington loukkaantuivat. Brodeur voitti NHL-debyytiss\xc3\xa4\xc3\xa4n Boston Bruinsin lukemin 4\xe2\x80\x932. H\xc3\xa4n pelasi my\xc3\xb6s yhden pudotuspeliottelun. Seuraavan kauden Brodeur pelasi kokonaan AHL:ss\xc3\xa4 farmijoukkue Utica Devilsiss\xc3\xa4. Kaudella 1993\xe2\x80\x931994 h\xc3\xa4n kuitenkin palasi pysyv\xc3\xa4sti NHL:\xc3\xa4\xc3\xa4n, jossa voitti liigan parhaalle tulokkaalle jaettavan palkinnon, Calder Memorial Trophyn. H\xc3\xa4n johti Devilsin liigan toiseksi parhaalla saldolla it\xc3\xa4isen konferenssin finaaleihin, jossa joukkue kuitenkin h\xc3\xa4visi New York Rangersille seitsem\xc3\xa4nness\xc3\xa4 peliss\xc3\xa4. Runkosarjassa Brodeur sijoittui toiseksi p\xc3\xa4\xc3\xa4stettyjen maalien keskiarvossa ja nelj\xc3\xa4nneksi torjuntaprosenteissa pelattuaan kauden aikana 47 ottelua. Hyv\xc3\xa4t otteet auttoivat h\xc3\xa4net nousemaan Terrerin edelle kilpailussa ykk\xc3\xb6smaalivahdin paikasta._NEWLINE_1994\xe2\x80\x931995 48 ottelun nelj\xc3\xa4n kuukauden ty\xc3\xb6sulkukaudella Devils sijoittui NHL:n yhdeks\xc3\xa4nneksi ja oman konferenssinsa viidenneksi, eik\xc3\xa4 sit\xc3\xa4 pidetty Stanley Cup -kandidaattina. Brodeurin johdolla joukkue kuitenkin kukisti ensimm\xc3\xa4isell\xc3\xa4 kierroksella Boston Bruinsin. Toisella kierroksella se voitti Pittsburgh Penguinsin Brodeurin p\xc3\xa4\xc3\xa4st\xc3\xa4ess\xc3\xa4 selk\xc3\xa4ns\xc3\xa4 taakse vain kahdeksan maalia viidess\xc3\xa4 ottelussa. Kolmannella kierroksella Devils voitti Philadelphia Flyersin kuudessa ottelussa ja p\xc3\xa4\xc3\xa4si ensimm\xc3\xa4isen kerran seurahistoriansa aikana finaaleihin, joissa se kohtasi Detroit Red Wingsin. Brodeurin vahvan pelaamisen ja Devilsin pahamaineisen "trap" -muodostelman turvin joukkue voitti Stanley Cupin suoraan nelj\xc3\xa4ss\xc3\xa4 ottelussa, kun Detroit onnistui tekem\xc3\xa4\xc3\xa4n vain seitsem\xc3\xa4n maalia. Brodeur voitti Stanley Cupin jo toisella t\xc3\xa4ydell\xc3\xa4 kaudellaan NHL:ss\xc3\xa4.\n_START_SECTION_\n1995\xe2\x80\x931999\n_START_PARAGRAPH_\nMenestyksekk\xc3\xa4\xc3\xa4n vuoden j\xc3\xa4lkeen Devils j\xc3\xa4i kaudella 1995\xe2\x80\x931996 kokonaan pudotuspelien ulkopuolelle Brodeurin pelatessa joukkueen 82 ottelusta 74. Samalla h\xc3\xa4n sai itselleen NHL:n enn\xc3\xa4tyksen ollen yhden kauden aikana eniten minuutteja pelannut maalivahi. H\xc3\xa4n oli liigan toiseksi eniten nollapelej\xc3\xa4 pelannut maalivahti pit\xc3\xa4m\xc3\xa4ll\xc3\xa4 maalinsa puhtaana kuudesti. H\xc3\xa4net valittiin pelaamaan t\xc3\xa4hdist\xc3\xb6otteluun it\xc3\xa4isen konferenssin joukkueen aloittavana maalivahtina. H\xc3\xa4n pys\xc3\xa4ytti kaikki h\xc3\xa4nt\xc3\xa4 kohti lauotut 12 laukausta. H\xc3\xa4n sijoittui kauden p\xc3\xa4\xc3\xa4tteeksi nelj\xc3\xa4nneksi \xc3\xa4\xc3\xa4nestyksess\xc3\xa4 liigan parhaalle maalivahdille annettavasta Vezina Trophysta. H\xc3\xa4n edusti my\xc3\xb6s Kanadan maajoukkuetta vuoden 1996 maailmancupissa. Joukkue h\xc3\xa4visi finaalissa Yhdysvalloille._NEWLINE_Kaudella 1996\xe2\x80\x931997 Devils sijoittui j\xc3\xa4lleen NHL:n k\xc3\xa4rkip\xc3\xa4\xc3\xa4h\xc3\xa4n kolmanneksi. Brodeur valittiin j\xc3\xa4lleen t\xc3\xa4hdist\xc3\xb6otteluun ja Vezina Trophy -ehdokkaaksi. H\xc3\xa4nen p\xc3\xa4\xc3\xa4stettyjen maalien keskiarvonsa oli alhaisempi kuin yhdell\xc3\xa4k\xc3\xa4\xc3\xa4n muulla maalivahdilla l\xc3\xa4hes 30 vuoteen ja h\xc3\xa4n voitti William M. Jennings Trophyn. H\xc3\xa4n my\xc3\xb6s torjui 92,7 prosentin torjuntavarmuudella ja piti maalinsa puhtaana kymmeness\xc3\xa4 ottelussa kauden aikana. 17. huhtikuuta 1997 Brodeur onnistui maalinteossa ly\xc3\xb6m\xc3\xa4ll\xc3\xa4 kiekon Montreal Canadiensin tyhj\xc3\xa4\xc3\xa4n maaliin New Jerseyn voittaessa ottelun 5\xe2\x80\x932. Kyseess\xc3\xa4 oli vasta toinen kerta, kun maalivahti onnistui tekem\xc3\xa4\xc3\xa4n maalin NHL:n pudotuspeleiss\xc3\xa4 sek\xc3\xa4 viides kerta runkosarja mukaan lukien. Devils voitti sarjan ja eteni toiselle kierrokselle, jossa h\xc3\xa4visi New York Rangersille._NEWLINE_Seuraavana vuonna Brodeur torjui joukkueelleen 43 voittoa ja kymmenen nollapeli\xc3\xa4. Devils sijoittui it\xc3\xa4isen konferenssin ensimm\xc3\xa4iseksi, mutta tippui pudotuspeleiss\xc3\xa4 heti ensimm\xc3\xa4isell\xc3\xa4 kierroksella Ottawa Senatorsille. Brodeur voitti toisen kerran per\xc3\xa4kk\xc3\xa4in William M. Jennings Trophyn ja h\xc3\xa4net valittiin j\xc3\xa4lleen ehdokkaaksi Vezina Trophyn voittajaksi._NEWLINE_Kaudella 1998\xe2\x80\x931999 Devils sijoittui it\xc3\xa4isen konferenssin kolmanneksi Brodeurin pelatessa joukkueensa 39 peliss\xc3\xa4. H\xc3\xa4net valittiin j\xc3\xa4lleen Vezina Trophy -ehdokkaaksi ja t\xc3\xa4hdist\xc3\xb6ottelussa pelaavaksi maalivahdiksi, joka oli h\xc3\xa4nelle nelj\xc3\xa4s kerta. Pudotuspeleiss\xc3\xa4 Devils tippui j\xc3\xa4lleen ensimm\xc3\xa4isell\xc3\xa4 kierroksella, t\xc3\xa4ll\xc3\xa4 kertaa Pittsburgh Penguinsille. Kyseiset pudotuspelit olivat Brodeurin viisivuotisne uran huonoimmat h\xc3\xa4nen torjuessaan 85,6 prosentin varmuudella ja p\xc3\xa4\xc3\xa4st\xc3\xa4ess\xc3\xa4\xc3\xa4n 20 maalia seitsem\xc3\xa4ss\xc3\xa4 ottelussa.\n_START_SECTION_\n1999\xe2\x80\x932004\n_START_PARAGRAPH_\nKaudella 1999\xe2\x80\x932000 Brodeur teki 15. helmikuuta 2000 uransa toisen maalin ollessaan viimeinen kiekkoon koskenut Devilsin pelaaja ennen kuin Philadelphia Flyersin Daymond Langkow teki vahingossa oman maalin siirretyn rangaistuksen aikana. Brodeur oli aiemmin pys\xc3\xa4ytt\xc3\xa4nyt kiekon maalinsa takana._NEWLINE_Kyseisell\xc3\xa4 kaudella Brodeur voitti 43 peli\xc3\xa4 toisen kerran urallaan ja Devils sijoittui liigan nelj\xc3\xa4nneksi h\xc3\xa4vitty\xc3\xa4\xc3\xa4n it\xc3\xa4isen konferenssin voiton Philadelphia Flyersille kahdella pisteell\xc3\xa4. Joukkue voitti ensimm\xc3\xa4islel\xc3\xa4 kierroksella Florida Panthersin ja Brodeur p\xc3\xa4\xc3\xa4sti nelj\xc3\xa4ss\xc3\xa4 ottelussaan vain kuusi maalia. Toisella kierroksella h\xc3\xa4n pelasi kaksi nollapeli\xc3\xa4 Devilsin voittaessa Toronto Maple Leafsin ja edetess\xc3\xa4 konferenssin finaaliin Philadelphiaa vastaan. Philadelphia johti ottelusarjaa voitoin 3\xe2\x80\x931, mutta Devils nousi 4\xe2\x80\x933-voittoon Brodeurin p\xc3\xa4\xc3\xa4st\xc3\xa4ess\xc3\xa4 vain yhden maalin kolmessa viimeisess\xc3\xa4 peliss\xc3\xa4. New Jersey eteni Stanley Cup -finaaleihin, joissa kohtasi Dallas Starsin. Dallasilla oli runkosarjassa enemm\xc3\xa4n pisteit\xc3\xa4 kuin New Jerseyll\xc3\xa4, mutta New Jerseyll\xc3\xa4 oli enemm\xc3\xa4n pisteit\xc3\xa4, joten joukkue sai sarjaan kotiedun. Sarjan ensimm\xc3\xa4isess\xc3\xa4 ottelussa Brodeur p\xc3\xa4\xc3\xa4sti seitsem\xc3\xa4n maalia, mutta paransi ja p\xc3\xa4\xc3\xa4sti seuraavissa viidess\xc3\xa4 vain kuusi maalia johdattaen Devilsin toiseen Stanley Cupiin kuuden vuoden sis\xc3\xa4ll\xc3\xa4._NEWLINE_Seuraavana vuonna Brodeur ohitti kolmannen kerran urallaan 40 voiton merkkipaalun. Brodeur pelasi my\xc3\xb6s kuudentena kautena per\xc3\xa4kk\xc3\xa4in NHL:n t\xc3\xa4hdist\xc3\xb6ottelussa ja auttoi Devilsin j\xc3\xa4lleen it\xc3\xa4isen konferenssin k\xc3\xa4rkisijoille. Pudotuspeleiss\xc3\xa4 Brodeur torjui ensimm\xc3\xa4isell\xc3\xa4 kierroksella kaksi nollapeli\xc3\xa4 Carolina Hurricanesia vastaan Devilsin voittaessa sarjan kuudessa ottelussa. Toisella kierroksella se kohtasi Toronto Maple Leafsin, jonka voitti seitsem\xc3\xa4ss\xc3\xa4 ottelussa. Devils voitti it\xc3\xa4isen konferenssin finaalissa Pittsburgh Penguinsin viidess\xc3\xa4 ottelussa Brodeurin torjuessa j\xc3\xa4lleen kaksi nollapeli\xc3\xa4. Devils eteni toisen kerran per\xc3\xa4kk\xc3\xa4in Stanley Cup -finaaleihin, joissa se kuitenkin h\xc3\xa4visi seitsem\xc3\xa4n ottelun sarjassa Colorado Avalanchelle._NEWLINE_Kaudella 2001\xe2\x80\x932002 Brodeur oli taas liigan k\xc3\xa4rjess\xc3\xa4 sek\xc3\xa4 voitoissa ett\xc3\xa4 p\xc3\xa4\xc3\xa4stettyjen maalien keskiarvossa. Brodeur oli j\xc3\xa4lleen ehdolla Vezina Trophyn voittajaksi ja runkosarjan arvokkaimmaksi pelaajaksi. Seuraavalla kaudella 2002\xe2\x80\x932003 Brodeur voitti viimein pitk\xc3\xa4\xc3\xa4n h\xc3\xa4nt\xc3\xa4 v\xc3\xa4ltelleen Vezina Trophyn mink\xc3\xa4 lis\xc3\xa4ksi voitti j\xc3\xa4lleen my\xc3\xb6s William M. Jennings Trophyn, oli ehdolla liigan arvokkaimmalle pelaajalle annettavan Hart Memorial Trophyn saajaksi ja tuli j\xc3\xa4lleen valituksia sek\xc3\xa4 t\xc3\xa4hdist\xc3\xb6otteluun ett\xc3\xa4 t\xc3\xa4hdist\xc3\xb6kent\xc3\xa4lliseen. Brodeur pelasi yhdet uransa parhaista pudotuspeleist\xc3\xa4 johdettuaan Devilsin kolmanteen Stanley Cupiin sen kukistaessa ensin konferenssifinaalissa seitsem\xc3\xa4ss\xc3\xa4 ottelussa Ottawa Senatorsin ja sen j\xc3\xa4lkeen Stanley Cup -finaalissa my\xc3\xb6s seitsem\xc3\xa4n ottelun sarjassa Mighty Ducks of Anaheimin. H\xc3\xa4n pelasi Anaheimia vastaan kolme nollapeli\xc3\xa4 rikkomalla Dominik Ha\xc5\xa1ekin yksien pudotuspelien nollapelienn\xc3\xa4tyksen, joka oli h\xc3\xa4nen hallussaan edellisen\xc3\xa4 vuotena saaduilla kuudella nollapelill\xc3\xa4. Brodeur piti maalinsa puhtaana seitsem\xc3\xa4n kertaa. T\xc3\xa4st\xc3\xa4kin huolimatta pudotuspelien arvokkaimmaksi pelaajaksi valittiin Anaheimin maalivahti Jean-S\xc3\xa9bastien Gigu\xc3\xa8re, josta tuli ensimm\xc3\xa4inen palkinnon voittanut pelaaja, joka ei ollut mestarijoukkueesta vuoden 1987 j\xc3\xa4lkeen. Jotkut j\xc3\xa4\xc3\xa4kiekkokirjoittajat spekuloivat, ettei yksik\xc3\xa4\xc3\xa4n New Jerseyn pelaaja voittanut sen vuoksi, ett\xc3\xa4 joukkueesta oli useita ehdokkaita. Kaudella 2003\xe2\x80\x932004 Brodeur voitti toisen kerran per\xc3\xa4kk\xc3\xa4in sek\xc3\xa4 Vezina Trophyn ett\xc3\xa4 William M. Jennings Trophyn. H\xc3\xa4net nimettiin lis\xc3\xa4ksi j\xc3\xa4lleen NHL:n t\xc3\xa4hdist\xc3\xb6\xc3\xb6n ja valittiin pelaamaan t\xc3\xa4hdist\xc3\xb6ottelussa aloittavana maalivahtina. Lis\xc3\xa4ksi h\xc3\xa4n oli taas Hart Memorial Trophyn ehdokas. Devils oli divisioonansa toinen h\xc3\xa4vitess\xc3\xa4\xc3\xa4n voiton yhdell\xc3\xa4 pisteell\xc3\xa4 Philadelphia Flyersille, joka voitti Devilsin pudotuspelien ensimm\xc3\xa4isell\xc3\xa4 kierroksella viidess\xc3\xa4 ottelussa.\n_START_SECTION_\nBrodeur -s\xc3\xa4\xc3\xa4nt\xc3\xb6\n_START_PARAGRAPH_\nKauden 2004\xe2\x80\x932005 ty\xc3\xb6sulun j\xc3\xa4lkeen NHL:\xc3\xa4\xc3\xa4n lis\xc3\xa4ttiin kaudeksi 2005\xe2\x80\x932006 uusi s\xc3\xa4\xc3\xa4nt\xc3\xb6, joka est\xc3\xa4\xc3\xa4 maalivahteja pelaamasta kiekkoa muualla kuin maalialueen ymp\xc3\xa4rill\xc3\xa4 olevan puolisuunnikkaan sis\xc3\xa4ll\xc3\xa4. Brodeur oli yksi NHL:n parhaista kiekonk\xc3\xa4sittelij\xc3\xb6ist\xc3\xa4, joten s\xc3\xa4\xc3\xa4nt\xc3\xb6 on tullut tunnetuksi "Brodeur -s\xc3\xa4\xc3\xa4nt\xc3\xb6n\xc3\xa4". Vuonna 2009 s\xc3\xa4\xc3\xa4nn\xc3\xb6n poistamisesta keskusteltiin johtuen siit\xc3\xa4, ett\xc3\xa4 puolustajia loukkaantui heid\xc3\xa4n hakiessaan kiekkoa ja saadessaan taklauksia selk\xc3\xa4\xc3\xa4n. Ehdotus kuitenkin hyl\xc3\xa4ttiin ja s\xc3\xa4\xc3\xa4nt\xc3\xb6 pysyi ennallaan.\n_START_SECTION_\n2005\xe2\x80\x932009\n_START_PARAGRAPH_\nTy\xc3\xb6sulun j\xc3\xa4lkeen Brodeur teki 27. tammikuuta 2006 Devilsin kanssa jatkosopimuksen, jonka mukaan Devils maksoi h\xc3\xa4nelle 31 200 000 dollaria kuudesta vuodesta. Kaudella 2005\xe2\x80\x932006 h\xc3\xa4n voitti joukkueelleen 43 ottelua tehden NHL-enn\xc3\xa4tyksen viidennell\xc3\xa4 yli 40 voiton kaudellaan. Kauden p\xc3\xa4\xc3\xa4tteeksi Brodeur oli kolmannen kerran putkeen ehdolla Vezina Trophyn voittajaksi. Ensimm\xc3\xa4isell\xc3\xa4 pudotuspelikierroksella Brodeur ja Devils voittivat New York Rangersin, mutta putosivat seuraavalla kierroksella voitoin 4\xe2\x80\x931 Carolina Hurricanesille._NEWLINE_Kaudella 2006\xe2\x80\x932007 Brodeur teki yhdeks\xc3\xa4nnen esiintymisens\xc3\xa4 NHL:n t\xc3\xa4hdist\xc3\xb6ottelussa, joka pelattiin Dallasissa, Texasissa. Sen lis\xc3\xa4ksi h\xc3\xa4n voitti uransa kolmannen Vezina Trophyn ja sijoittui k\xc3\xa4rkip\xc3\xa4\xc3\xa4h\xc3\xa4n suurimmassa osassa NHL:n maalivahtitilastoista. Joulukuun 8. p\xc3\xa4iv\xc3\xa4n\xc3\xa4 2006 Brodeur torjui joukkueelleen 2\xe2\x80\x930-voiton Philadelphia Flyersista. Kyseinen voitto oli h\xc3\xa4nen uransa 462. ja se nosti h\xc3\xa4net maalivahtien kaikkien aikojen voittotilastossa toiseksi Ed Belfourin edelle. Vain muutama viikko my\xc3\xb6hemmin 26. joulukuuta Brodeur torjui Pittsburgh Penguinsista 3\xe2\x80\x930-voiton uransa 85. nollapelill\xc3\xa4\xc3\xa4n ja eteni nollapelitilastossa kolmannelle sijalle Glenn Hallin edelle. 1. helmikuuta 2007 Devils p\xc3\xa4ihitti Philadelphia Flyersin jatkoajalla lukemin 6\xe2\x80\x935 ja otti k\xc3\xa4rkitilan maalivahtien kaikkien aikojen jatkoaikavoitoissa. Brodeur oli maalissa Devilsin kaikissa 38 ensimm\xc3\xa4isess\xc3\xa4 voitetussa ottelussa ja asetti uuden NHL-enn\xc3\xa4tyksen._NEWLINE_Huhtikuuna kolmantena p\xc3\xa4iv\xc3\xa4n\xc3\xa4 2007 Brodeur siirtyi jakamaan yhden kauden voittoenn\xc3\xa4tyst\xc3\xa4 ottamalla kauden 47. voittonsa. H\xc3\xa4nen kanssaan enn\xc3\xa4tyksen jakanut Bernie Parent onnistui samassa kaudella 1973\xe2\x80\x931974. Kaksi p\xc3\xa4iv\xc3\xa4\xc3\xa4 my\xc3\xb6hemmin Brodeur rikkoi enn\xc3\xa4tyksen ottamalla kauden 48. voittonsa 3\xe2\x80\x932-lukemin Philadelphia Flyersista. New Jersey otti kauden p\xc3\xa4\xc3\xa4tteeksi seitsem\xc3\xa4nnen Atlantic -divisioonan voittonsa ja eteni pudotuspeleiss\xc3\xa4 it\xc3\xa4isen konferenssin toiselle kierrokselle._NEWLINE_It\xc3\xa4isen konferenssin puoliv\xc3\xa4lier\xc3\xa4ss\xc3\xa4 Devils kohtasi Tampa Bay Lightningin, joka voitti sarjan kaksi ottelua, mink\xc3\xa4 j\xc3\xa4lkeen Devils ryhdist\xc3\xa4ytyi ja eteni jatkoon otteluvoitoin 4\xe2\x80\x932. Brodeur ohitti samalla Grant Fuhrin pudotuspelivoittojen kaikkien aikojen toisella sijalla. Toisella kierroksella New Jersey kohtasi Ottawa Senatorsin. Brodeur ei onnistunut jatkamaan erinomaisia otteitaan vaan p\xc3\xa4\xc3\xa4sti sarjan viidess\xc3\xa4 ottelussa 15 maalia._NEWLINE_Kaudella 2007\xe2\x80\x932008 Brodeurista tuli NHL:n historian toinen maalivahti, joka onnistui rikkomaan 500 voiton rajan. Kyseinen merkkipaalu syntyi 17. marraskuuta 2007 Philadelphia Flyersia vastaan. H\xc3\xa4nt\xc3\xa4 ennen t\xc3\xa4m\xc3\xa4n saavutuksen oli saanut vain Patrick Roy. Brodeur nimettiin j\xc3\xa4lleen Atlantassa pelatun NHL:n t\xc3\xa4hdist\xc3\xb6ottelun it\xc3\xa4isen konferenssin joukkueen aloittavaksi maalivahdiksi. Perhesyist\xc3\xa4 h\xc3\xa4n joutui kuitenkin j\xc3\xa4tt\xc3\xa4m\xc3\xa4\xc3\xa4n pelin v\xc3\xa4liin ja h\xc3\xa4nen paikkansa otti New York Islandersin Rick DiPietro. Toisen maalivahdipaikan sai t\xc3\xa4m\xc3\xa4n my\xc3\xb6t\xc3\xa4 Boston Bruinsin Tim Thomas._NEWLINE_New Jersey h\xc3\xa4visi vuoden 2008 pudotuspelien avauskierroksella New York Rangersille. Sarjan lopussa Brodeur kielt\xc3\xa4ytyi k\xc3\xa4ttelem\xc3\xa4st\xc3\xa4 Rangersin Sean Averya. Sarjan kolmannessa ottelussa Avery k\xc3\xa4\xc3\xa4ntyi kahden miehen ylivoimalla Brodeuriin p\xc3\xa4in ja h\xc3\xa4iritsi h\xc3\xa4nt\xc3\xa4 heiluttelemalla k\xc3\xa4tt\xc3\xa4\xc3\xa4n t\xc3\xa4m\xc3\xa4n naaman edess\xc3\xa4. P\xc3\xa4iv\xc3\xa4\xc3\xa4 pelin j\xc3\xa4lkeen NHL tarkisti ep\xc3\xa4urheilijamaisen k\xc3\xa4yt\xc3\xb6ksen s\xc3\xa4\xc3\xa4nn\xc3\xb6n, joka nyttemmin tunnetaan Sean Avery -s\xc3\xa4\xc3\xa4nt\xc3\xb6n\xc3\xa4._NEWLINE_Kaudella 2008\xe2\x80\x932009 Brodeur otti k\xc3\xa4ytt\xc3\xb6\xc3\xb6ns\xc3\xa4 uudenlaisen maskin, jossa oli tyylitelty "MB30" edess\xc3\xa4 ja takana koko h\xc3\xa4nen uransa aikana maskissaan pit\xc3\xa4m\xc3\xa4 J -kirjain. 1. marraskuuta 2008 pelatussa peliss\xc3\xa4 Brodeur k\xc3\xa4rsi kyyn\xc3\xa4rp\xc3\xa4\xc3\xa4vamman, joka my\xc3\xb6hemmin diagnosoitiin repeytyneeksi j\xc3\xa4nteeksi hauiksessa. Kyseess\xc3\xa4 oli Brodeurin ensimm\xc3\xa4inen isompi loukkaantuminen h\xc3\xa4nen uransa aikana. H\xc3\xa4net leikattiin 6. marraskuuta, jonka j\xc3\xa4lkeen h\xc3\xa4n oli 16 viikkoa sivussa ennen paluutaan. Brodeur teki paluun 26. helmikuuta 2009 ottelussa Colorado Avalanchea vastaan. H\xc3\xa4n pelasi ottelussa itselleen uransa 99. nollapelin 4\xe2\x80\x930-voitolla. Kolme p\xc3\xa4iv\xc3\xa4\xc3\xa4 my\xc3\xb6hemmin h\xc3\xa4n kirjautti sadannen nollapelins\xc3\xa4 Philadelphia Flyersia vastaan ja siirtyi kolmen nollapelin p\xc3\xa4\xc3\xa4h\xc3\xa4n enn\xc3\xa4tyst\xc3\xa4 pit\xc3\xa4neest\xc3\xa4 Terry Sawchukista.\n_START_SECTION_\nSt. Louis Blues\n_START_PARAGRAPH_\n26. marraskuuta 2014 Brodeur siirtyi koeajalle St. Louis Bluesiin joukkueen aloittavana maalivahtina toimineen Brian Elliottin loukkaannuttua. Viikkoa my\xc3\xb6hemmin 2. joulukuuta Brodeur ja St. Louis solmivat yhden vuoden mittaisen sopimuksen, jonka arvo oli 700 000 dollaria, jonka lis\xc3\xa4ksi bonuksena Brodeur sai 10 000 dollaria jokaisesta pisteest\xc3\xa4, jonka h\xc3\xa4n joukkueelle onnistui hankkimaan (10 000 dollaria jatkoaikatappiosta ja 20 000 dollaria voitosta). Tammikuussa 2015 St. Louis ilmoitti my\xc3\xb6nt\xc3\xa4neens\xc3\xa4 Brodeurille yhden viikon mittaisen virkavapaan. Tammikuun lopulla 2015 Brodeur ilmoitti lopettavansa uransa pelattuaan NHL-tasolla 22 kauden ajan.\n_START_SECTION_\nEnn\xc3\xa4tyksi\xc3\xa4 ja merkkipaaluja\n_START_PARAGRAPH_\nEnnen kauden 2009\xe2\x80\x932010 alkua Brodeur oli pelannut 999 NHL:n runkosarjaottelussa ja 176 pudotuspeliottelussa. H\xc3\xa4n ohitti Patrick Royn voittojen m\xc3\xa4\xc3\xa4r\xc3\xa4ss\xc3\xa4 17. maaliskuuta 2009 ottelussa Chicago Blackhawksia vastaan. Ottelun j\xc3\xa4lkeen Brodeurilla oli koossa 552 voittoa. Brodeur oli ennen kauden alkua toisella sijalla nollapelien m\xc3\xa4\xc3\xa4r\xc3\xa4ss\xc3\xa4 (101 nollapeli\xc3\xa4). Pudotuspeleiss\xc3\xa4 Brodeur on saavuttanut 99 voittoa ja 24 nollapeli\xc3\xa4. Kymmenen vuoden ajan Brodeur on voittanut joka kausi v\xc3\xa4hint\xc3\xa4\xc3\xa4n 35 ottelua ja h\xc3\xa4n on ainoa maalivahti NHL:n historiassa joka on saavuttanut seitsem\xc3\xa4n\xc3\xa4 kautena v\xc3\xa4hint\xc3\xa4\xc3\xa4n 40 voittoa. Kaudella 2006\xe2\x80\x932007 Brodeur otti omiin nimiins\xc3\xa4 my\xc3\xb6s yhden kauden voittoenn\xc3\xa4tyksen voitettuaan 48 ottelua._NEWLINE_Kauden 2009\xe2\x80\x932010 aikana Brodeur ohitti Patrick Royn runkosarjaotteluiden m\xc3\xa4\xc3\xa4r\xc3\xa4ss\xc3\xa4 (1029) ja Terry Sawchukin nollapelien m\xc3\xa4\xc3\xa4r\xc3\xa4ss\xc3\xa4 (104)._NEWLINE_Brodeur on toisena NHL:n maalivahtien kaikkien aikojen maalip\xc3\xb6rssiss\xc3\xa4 tehopisteill\xc3\xa4 2+45=47._NEWLINE_Brodeur on my\xc3\xb6s eniten h\xc3\xa4vi\xc3\xb6it\xc3\xa4 torjunut NHL-vahti.\n_START_SECTION_\nPelityyli\n_START_PARAGRAPH_\nBrodeur k\xc3\xa4ytt\xc3\xa4\xc3\xa4 maalivahtina hybridityyli\xc3\xa4, jossa h\xc3\xa4n seisoo enemm\xc3\xa4n, kuin perhosmaalivahdit. H\xc3\xa4n on kuitenkin k\xc3\xa4ytt\xc3\xa4nyt my\xc3\xb6s monia muita moderneja tekniikoita. Brodeur tunnetaan mailank\xc3\xa4sittelytaidoistaan, hyv\xc3\xa4st\xc3\xa4 sijoittumisestaan ja reflekseist\xc3\xa4\xc3\xa4n, erityisesti hanskak\xc3\xa4dest\xc3\xa4. Brodeurin kiekonk\xc3\xa4sittelytaidot saivat NHL:n muuttamaan s\xc3\xa4\xc3\xa4nt\xc3\xb6j\xc3\xa4\xc3\xa4n, jotka koskivat maalivahtien kiekkoon koskemista maalialueen ulkopuolella._NEWLINE_Brodeurin on v\xc3\xa4itetty olevan mailapeliss\xc3\xa4 maailman paras.\n_START_SECTION_\nMuuta\n_START_PARAGRAPH_\nBrodeurin poika Anthony Brodeur on my\xc3\xb6s maalivahti. New Jersey Devils varasi h\xc3\xa4net 7. kierroksella vuoden 2013 varaustilaisuudessa. Brodeur junior pelasi 2013\xe2\x80\x932014 ensimm\xc3\xa4isen kautensa QMJHL juniorisarjan Gatineau Olympiquesissa._NEWLINE_Brodeur on tehnyt 3 maalia NHL:ss\xc3\xa4. H\xc3\xa4n on my\xc3\xb6s ensimm\xc3\xa4inen ottelun voittomaalin NHL:ss\xc3\xa4 tehnyt maalivahti. H\xc3\xa4n sai Yhdysvaltojen kansalaisuuden joulukuussa 2009._NEWLINE_Brodeur valittiin NHL 14 -pelin kanteen.'